'Dit vat aan jou as 2 geliefde akteurs op 1 dag sterf' | Netwerk24
Deur Elretha Britz 21 Julie 2021 13:49
Die akteur David Dukas. Foto: Facebook
"Dit skaaf aan 'n mens as jy binne ure verneem van twee geliefde akteurs wat oorlede is," sê André Stolz met verwysing na Lieb Bester en David Dukas.
Dukas (51) is aan 'n hartaanval dood en Bester (72) aan nierversaking post-Covid-19, albei op 21 Julie.
Stolz, akteur en regisseur in Johannesburg, beskryf Dukas as " 'n ontploffing van sonlig, 'n mens wat selfs in sy donker tye optimisties was". Hy was boonop 'n goeie akteur en het 'n besonderse teenwoordigheid op die skerm gehad, sê Stolz.
Dukas het sy loopbaan as 'n ad hoc-akteur vir die destydse Transvaalse Raad vir die Uitvoerende Kunste (Truk) begin en in 1994 sy TV-debuut in die sepie Egoli gemaak.
Sy loopbaan het daarna vlerke gekry, op TV en in nasionale en internasionale rolprente. Hy het rolle gehad in onder meer Neill Blomkamp se District 9, asook in Invictus en Winnie Mandela.
Dukas was ook gereeld te sien in Suid-Afrikaanse sepies, wat alles van Binnelanders, 7de Laan, Generations, Skeem Saam en Villa Rosa tot Isidingo en Getroud met Rugby insluit.
Trackers, gegrond op Deon Meyer se spanningsverhaal Spoor, die gewilde Black Sails, Knapsekêrels en Sterlopers is ook op 'n lang lys van produksies waarin dié aantreklike Suid-Afrikaner gespeel het.